Ego Petrus, comes Autissiodori et Tornodori, notum facio universis præsentibus pariter et futuris quod donavi in perpetuum et quitavi Deo et ecclesiæ Pontiniaci et fratribus ibidem Deo servientibus, Stephanum Corchetum de Tornodoro, cum uxore et liberis et omni possessione sua, immunem et liberum ab omni consuetudine et justitia. Donavi etiam dictæ ecclesiæ centum arpenta de Bosco Barri, præter alias donationes quæ in aliis cartis meis continentur. Præterea, cum baillivi mei consuetudines polanorum et cordarum a fratribus Pontiniac. in domo eorum quæ est juxta Autissiodorum exigerent, cognito per bonorum virorum testimonium me nichil juris in hoc habere, dictam domum in perpetuum super hoc quitavi et semper in bona pace super hoc esse concessi. Et ut ista perpetuæ stabilitatis robur obtineant, præsentem paginam sigilli mei munimine roboravi. Actum, anno Incarnationis dominicæ Mº CCº Xº, mense julio.